AfriForum - Afrikaanse entrepreneurskap
AfriForum het 'n innoverende projek genaamd AfriVriendelik geloods om entrepreneurskap onder Afrikaanssprekendes te bevorder, met die hoofkomponent 'n interaktiewe webwerf Afrikaans-Vriendelik vir besighede wat in Afrikaans bedien. In 'n mediaverklaring wys die koördineerder van die projek, Sanderien van der Walt, daarop dat luidens 'n verslag van die SA Instituut vir Rasseverhoudinge (SAIRV) het entrepreneurskap in die land vanaf 2015/16 tot 2016/17 met ongeveer 34% gegroei en is daar voorts 'n noue verband tussen aanmoediging in 'n taal en die voorkoms van entrepreneurskap onder die sprekers van daardie taal.
"Derhalwe moet sprekers van alle inheemse tale in SA nou aangemoedig word om voordeel te trek uit die groeiende entrepreneurslandskap", sê Van der Walt en wys daarop dat Afrikaans-Vriendelik 'n inisiatief is wat die bedryf van sake-ondernemings in'n inheemse taal maklik maak. Die veldtog het spesifiek ten doel om entrepreneurskap in Afrikaans te bevorder deur gratis bemarking aan Afrikaanse ondernemings en diensverskaffers te bied. Afrikaans-Vriendelik is een van vyf inisiatiewe van AfriVriendelik, met die ander 'n aanlynkletskamer vir AfriForum-lede en entrepreneurs, bemarkingsopleiding, die jaarlikse Tinteltong toekennings en 'n entrepreneurskompetisie.
Beste SA webwerwe
In 'n oorsig van Effective Measure, 'n maatskappy wat webwerwe in Afrika en in die Midde-Ooste beoordeel, is pas 'n lys bekendgemaak van wat na hul mening die 10 beste webwerwe in Suid-Afrika is, asook die 10 top nuuswebwerwe. Onder laasgenoemde is die drie top nuuswebwerwe News24, Times Live en IOL, terwyl Maroela Media (8ste) die enigste Afrikaanse webwerf onder die top 10 is.
Die top 10 algemene SA webwerwe is 1. News24 / 2. Gumtree / 3. Times Live / 4. IOL / 5. MSN / 6. EWN / 7. ENCA / 8. Sowetan Liove / 9. Auto Trader / 10 Sport24.
Die top 10 nuuswebwerwe in die land is 1. News24 / 2. Times Live / 3. IOL / 4. EWN / 5. ENCA / 6. Sowetan Live / 7. Citizen / 8. Maroela Media / 9. BBC Sites / 10. Huffington Post.
Effective Measure het in hul ondersoek spesifiek gelet op die getal unieke besoekers aan webwerwe in die tydperk 1 Januarie 2017 tot 30 Junie 2017.
Uitgewerhuis Penguin Random House het aangekondig dat dit die pasverskene boek Mandela's Last Years deur dr. Vejay Ramlakan van die mark gaan onttrek ná negatiewe kritiek deur Graca Machel, weduwee van die oud-pres. Nelson Mandela en die Mandela-familie. Ramlakan, voorheen geneesheer-generaal van die SANW en persoonlike geneesheer van Mandela tydens sy laaste jare, gee in die boek gedetailleerde weergawes van die laaste jare en ook laaste dae van Mandela. Daaruit blyk dit dat Mandela besonder sieklik was met bedsere, asook eensaam, maar dat hy min empatie van naaste familie en ook van die ANC as organisasie ontvang het.
Die boek dui ook op wat lankal reeds vermoed is, nl. dat gedurende sy laaste jare 'n ideologiese breuk ontstaan het tussen Mandela en die ANC, veral soos laasgenoemde gelei is deur pres. Jacob Zuma. As sulks kan die boek dus 'n reuse verleentheid vir die ANC en sy borge wees en kom dit derhalwe as geen verrassing dat verdere uitgawes gestaak word nie.